Wjele hosći je kónc tydźenja třidnjowski wjesny swjedźeń w Koćinje dožiwiło. Marja Latowa, kotraž mjeztym 17 lět tamniši wjesny klub ze 27 čłonami nawjeduje, bě so znowa wo wotměnjawy program – mjeztym třeći raz při kapałce wosrjedź wsy – postarała.
Koćina (aha/SN). Nimo 20. raz pospochi do swjedźenja zapřijateho „kotoła pisaneho“ zabrachu sportowe wubědźowanje wažne městno. Pjatk wječor k zazběhej swjedźenja kehelowachu dźěći w dwěmaj skupinomaj. Najlěpšej běštaj pola młódšich Adrijan Meyer z Koćiny, pola wjetšich Jan Szczepaniak. Mjez žonami spowala najwjace kehelow Betina Pjetašowa, kotraž bě z Bayerskeje ze swójbu domoj na swjedźeń přijěła. Mjez mužemi bě Pětr Reinelt najwuspěšniši.
Sobotu wubědźowaše so pjeć mustwow dźěći w kopańcy, hdźež wobsadźichu Němcy, před Kulowom a Koćinu prěnje městno. Mjez sydom cyłkami młodostnych je prěni króć tež zastupnistwo z Jitka za bulom honiło. Před Sulšečanami dobychu koparjo z Koćiny. We volleyballu wopokazachu so žony z Koćiny jako najlěpše.
szl_Latn szl_Latn szl_Latn